Covid-19: Innoverende idees help met tekort aan ventilators - Corona Krisissentrum
Tuis / COVID-19 / Covid-19: Innoverende idees help met tekort aan ventilators
Covid-19: Innoverende idees help met tekort aan ventilators
Met die verspreiding van die Covid-19-virus regoor die wêreld het daar 'n drastiese tekort aan mediese toerusting, onder andere ventilators ontstaan. 'n Tekort aan ventilators vir ernstige gevalle van die Covid-19-virus is egter problematies.
Wat is 'n ventilator en wat doen die masjien?
'n Ventilator neem die asemhalingsproses van die liggaam oor as siektes veroorsaak dat 'n mens se longe nie soos normaalweg funksioneer nie. Dit gee die pasiënt tyd om die infeksie te beveg en ook tyd om te herstel terwyl die masjien die werk van die longe oorneem. Daar is 'n verskeidenheid van ventilators beskikbaar en die verskillende opsies word deur die toestand waarin die pasiënt hom-/haarself bevind, bepaal.
Hoeveel ventilators het Suid-Afrika beskikbaar?
Daar is 'n enorme tekort aan ventilators, selfs in Eerstewêreldlande. Dit is egter bitter moeilik om 'n getal van die tekort vas te stel omdat daar soveel verskillende opinies oor die saak is. Die kort, eerlike antwoord is egter dat daar nie naastenby genoeg is nie.
Volgens Professor Alex van den Heever, 'n gesondheidsekonoom aan die Wits School of Governance, het staatshospitale 1 178 beddens in intensiewe sorgeenhede regoor die land. Privaathospitale het 'n ekstra 2 140. ISE-beddens is met ventilators toegerus.
IOL berig dat volgens 'n bron na aan die presidensie is die aantal ventilators wat beskikbaar is ongeveer 4 000. Die getal is steeds ver onvoldoende vir die waarskynlike krisis waarin Suid-Afrika hom kan bevind.
Wat word aan die krisis gedoen?
Alhoewel alle regerings wêreldwyd tans planne beraam om nog ventilators aan te skaf, het entrepreneurs en privaat maatskappye van regoor die wêreld hul eie inisiatief geneem om nuwe ventilators te vervaardig. Innoverende maatskappye wat normaalweg ander produkte vervaardig het, het oornag ingespring en binne die bestek van enkele dae en weke nuwe ventilators vervaardig, elk eie in sy soort!
Selfs Suid-Afrikaanse motorvervaardigers wat normaalweg komponente vir motors vervaardig moes nuwe vaardighede aanleer. Dié vervaardigers hou nou nie net meer motors veilig op die pad nie, maar sien ook om na mense se gesondheid.
Die Franse sporthandelaar Decathlon, wat ook takke in Suid-Afrika het, het die Easybreath-masker ontwikkel vir snorkeldoeleindes. 'n Italiaanse dokter het egter die potensiaal gesien om dié snorkel aan te pas vir gebruik by kritieke sorgeenhede wat sukkel om 'n groot aantal pasiënte die hoof te bied.
Dr Renato Favero het die Italiaanse 3D-drukkery Isinnova gekontak en met die hulp van ontwerpers kon hulle daarin slaag om 'n 3D-gedrukte klep te ontwerp wat die masker aan 'n tradisionele asemhalingstelsel in die hospitaal kan verbind. Volgens berigte is daar reeds 500 pasiënte wat nou met dié aangepaste masker behandel word. Volg gerus die skakel om na die video te kyk waar die ontspanningstoerusting omskep is na 'n mediese toestel wat mense se lewens red: https://youtu.be/w4Csqdxkrfw
Daar is verskeie mense regoor die wêreld, waarvan baie moontlik nog nie die plaaslike of internasionale media gehaal het nie wat aan nuwe ontwerpe werk wat koste-effektiewe ventilators vervaardig wat regoor die wêreld gebruik kan word.
Ventilators kan derduisende rande kos en daarom probeer ontwerpers en ingenieurs die koste so laag as moontlik hou sodat alle lande regoor die wêreld hierby kan baat.
'n Span van die Massachusetts Institute of Technology (MIT) wat bestaan uit ingenieurs, dokters, rekenaarwetenskaplikes en ander mense, werk aan 'n lae-koste ontwerp wat gratis aanlyn beskikbaar sal wees sodat mense dit kan kopieer en vervaardig.
Die studente het saam met plaaslike dokters gewerk om 'n eenvoudige ventilatorapparaat te ontwerp wat met onderdele van ongeveer $100 gebou kan word. Die studente het 'n artikel gepubliseer waarin hulle ontwerp en toetsing uiteengesit is, waarna die werk op daai stadium beëindig is. Met die grootskaalse behoefte na ventilators het 'n nuwe span wat ook aan dieselfde kursus verbind is, die projek hervat teen 'n uiters vinnige spoed.
Dié eenvoudige ventilator is 'n handbediende plastieksak wat 'n sakklep-resussitator genoem word en staan ook bekend as 'n Ambu-sak. Hospitale het reeds groot hoeveelhede van dié sak beskikbaar.
Die Ambu-sak word normaalweg met die hand gedruk om suurstof aan 'n pasiënt te verskaf totdat daar 'n ventilator beskikbaar is. 'n Buis word in die pasiënt se lugweg geplaas, soos met 'n ventilator. Dit is 'n taak vir bekwame personeel wat opgelei is om pasiënte te evalueer en om dan die tydsberekening en die druk van die pomp daarvolgens aan te pas.
Die idee wat die span in gedagte het was om 'n meganiese stelsel te ontwerp om die Ambu-sak meganies te laat werk sonder die hulp van 'n mens aangesien 'n mens dit nie vir 'n onbepaalde tydperk sal kan doen nie.
Dit is ook van kardinale belang dat die ontwerp só vervaardig word dat dit nie die Ambu-sak beskadig nie en ook beheer kan word om die hoeveelheid suurstof en druk wat gelewer word aan te pas by elke pasiënt se behoefte. Die toestel moet ook baie betroubaar wees, aangesien 'n onverwagte mislukking van die toestel noodlottig kan wees, maar soos wat dit deur die MIT-span ontwerp is, kan die sak onmiddellik met die hand gebruik word.
Die toestel sal moontlik wel nie deur welmenende doen-dit-self, maar steeds onervare mense gebou kan word nie, omdat daar wel tegniese elemente daaraan verbonde is en daar eers verseker sal moet word dat die toestel honderd persent in 'n werkende toestand kan bly oor 'n lang tydperk. Daar is omtrent 1 miljoen siklusse nodig om een persoon vir twee weke te ventileer en te ondersteun.
Die ventilator waaraan die MIT-span werk
Indien jy of iemand wat jy ken aan 'n ander ontwerp werk of een het wat reeds bestaan deel dit graag met die wêreld. Jy kan 'n verskil aan miljoene mense se lewens maak! Daar is baie slim en innoverende mense in Suid-Afrika. As ons die Kreepy-Krauly kon uitdink, kan ons verseker nog groter gaan!